Arvo Ots

Arvo Ots (26. juunil 1931 Pärnu – 9. jaanuar 2022) oli eesti energeetikateadlane ja Eesti Teaduste Akadeemia liige.

Haridus
Lõpetas 1950. aastal eksternina Tallinna 2. Keskkooli ja 1955. aastal TPI mehaanikateaduskonna soojuselektrijaamade eriala (cum laude).

Eesti Teaduste Akadeemia Energeetika Instituudi aspirant 1955–1958. Tehnikakandidaat 1958, (TPI) Горение сланцевой пыли; tehnikadoktor 1968 (Eesti Teaduste Akadeemia) Теплофизические и химические процессы в пылесланцевых топках. Ta on täiendanud end Moskva Üleliidulises Soojustehnika Instituudis 1971; Budapesti Tehnikaülikoolis 1974; Toronto Ülikoolis 1990, Åbo Akademis 1992.

Töökäik
Eesti NSV TA Energeetika Instituut nooremteadur 1955–1960; TPI soojusenergeetika kateedri vanemlaborant 1954–1955; TPI õppejõud 1959–1960; TPI soojusenergeetika kateedri dotsent 1960–1966; vanemteadur 1966–1968; professor ja soojustehnika kateedri juhataja 1968–1991; soojusjõuseadmete õppetooli professor ja soojustehnika instituudi direktor 1991–2001; erakorraline professor 2001–2003; erakorraline vanemteadur 2003–2016; emeriitprofessor 2003.,  Tema juhendamisel on kaitstud 3 doktori- ja 20 kandidaadiväitekirja.

Clausthali Tehnikaülikooli (Saksamaa) külalisprofessor 2000–2001. ,

Teadustöö

Teadustöö põhisuunad
Tahkekütuste põletustehnika: põlemisteooria, soojusefektid, mineraalosa käitumine põlemisel, soojusülekanne aurukatla elementides, aurukatla küttepindade saastumine, metalli korrosioon-erosiivse kulumise teooria ja arvutusmeetodid, õhku saastavate komponentide teke ja emissioon, põlevkivi energeetiline kasutamine. On osalenud põlevkivil töötavate energiaplokkide aurukatelde konstruktsioonide väljatöötamisel. Tema uurimistöö on olnud aluseks suure võimsusega põlevkivienergeetika seadmete loomisel Eesti elektrijaamades.

Töid
Ta on avaldanud üle 500 teaduspublikatsiooni, sh õpikuid ja õppematerjale ülikoolidele, nt "Soojustehnika" 1966, 1976, "Termodünaamika" 1972, "Soojustehnika aluskursus" 2011; monograafiaid, nt "Процессы в парогенераторах при сжигании сланцев и канско-ачинских углей" (Moskva) 1977, "Коррозия и износ поверхностей нагрева котлов" (Moskva) 1987, "Põlevkivi põletustehnika" (Tallinn) 2004, "Oil Shale Fuel Combustion" (Tallinn) 2006, "Tahkekütuse keevkihtpõletustehnika" 2016 ja artikleid teatmeteostele.

Tal on 18 autoritunnistust. ,

Teaduskorralduslik tegevus
Arvo Ots on osalenud Eesti energeetikaseaduse väljatöötamisel ja Soome–Eesti energeetika koostöögrupi töös; olnud TTÜ tööstusliku soojustehnika laboratooriumi teaduslik juhendaja; NSV Liidu Kõrgema Atestatsioonikomisjoni liige; Kõrgema Atestatsioonikomisjoni poolt moodustatud doktori- ja kandidaadiväitekirjade kaitsmiskomisjoni esimees TPIs, Eesti Teaduste Akadeemia Informaatika ja Tehnilise Füüsika osakonna akadeemik-sekretäri asetäitja ; Eesti Teaduste Akadeemia Termofüüsika Elektrofüüsika Instituudi teadusnõukogu liige; Eesti Vabariigi teaduspreemiate komitee liige; AS Eesti Põlevkivi, AS Narva elektrijaamade ja AS Tallinna Soojuse nõukogu liige; ajakirja Oil Shale peatoimetaja asetäitja, toimetuskolleegiumi liige; rahvusvaheliste teadusajakirjade Thermotechnica ja Thermal Science'i toimetuskolleegiumi liige; AS Eesti Energia teaduslik konsultant; Eesti Teaduste Akadeemia põlevkivinõukogu esimees; Eesti Teaduste Akadeemia energeetikanõukogu ja Eesti Majandus- ja Kommunikatsiooniministeeriumi energeetikanõukogu liige; osalenud Eesti energeetika arendusprogrammide koostamisel; rahvusvaheliste teaduskonverentside International Conference on Plant Conditions & Life Managementi, Advances in Engineering Heat Transferi ja Circulating Fluidized Bed Combustion Conference'i korralduskomisjoni liige.
Arvo Ots on Tallinna Teadlaste Maja liige.

Tunnustus
 Nõukogude Eesti preemia "Eesti põlevkivi energeetiline kasutamine" eest (kollektiivselt) 1970
 Nõukogude Eesti preemia "Aurukatelde küttepindade korrosioon-erosiivne kulumine" eest (kollektiivselt) 1980
 Eesti NSV teeneline teadlane 1981
 Eesti Teaduste Akadeemia akadeemik 1983
 Soome Tehnikateaduste Akadeemia välisliige 1996
 Eesti Teaduste Akadeemia medal 2001
 Valgetähe IV klassi teenetemärk 2002
 TTÜ teenetemedal Mente et Manu (nr 14) 2003
 USA Mehaanikainseneride  Assotsiatsiooni (ASME) liige 2005
 Aasta Insener 2005 2006
 Eesti Vabariigi teaduspreemia pikaajalise tulemusliku teadus- ja arendustöö eest 2010

Viited

Välislingid

Arvo Ots Eesti TA kodulehel

Eesti energeetikateadlased
Tallinna Tehnikaülikooli professorid
Eesti NSV Teaduste Akadeemia liikmed
Eesti Teaduste Akadeemia liikmed
Tallinna Tehnikaülikooli vilistlased
Tallinna Reaalkooli vilistlased
Valgetähe IV klassi teenetemärgi kavalerid
Eesti NSV teenelised teadlased
Metsakalmistule maetud
Sündinud 1931
Surnud 2022